钦定古今图书集成/明伦汇编/交谊典/第003卷 > 袁采世范 > 《杂训》
## 钦定古今图书集成/明伦汇编/交谊典/第003卷 > 袁采世范 > 《杂训》

人之性行，虽有所短，必有所长。与人交游，若常见其
短，不见其长，则时日不可同处。若常念其长而不顾
其短，虽终身与之交游可也。

人之平居，必近君子而远小人者。君子之言多长厚
端谨，此言先入于吾心，及吾之临事，自然出于长厚
端谨矣。小人之言多刻薄浮华，此言先入于吾心，及
吾之行事，自然出于刻薄浮华矣。且如朝夕闻人“尚
气好凌人”之言，吾亦将尚气好凌人而不觉矣。朝夕
闻人“游荡不事绳检”之言，吾亦将游荡不事绳检而
不觉矣。如此非一端，非大有定力，必不免渐染之患
也。

与人交游，无问高下，须常和易，不可妄自尊大，修饰
边幅。若言行崖异，则人岂复相近。然又不可太亵狎。
樽酒会聚之际，固当歌笑尽欢，恐嘲讥中触人忌讳，
则忿争兴焉。